Ľ. Jahnátek, minister hospodárstva SR: (2009-10-29):
Slovenská republika je, bohužiaľ, z vyše 90 % závislá od dodávok primárnych energetických zdrojov zo zahraničia a plne je závislá od dodávok plynu a ropy z teritórií mimo Európskej únie. Dlhé roky sme dovážali ropu a plyn bez väčších ťažkostí z Ruskej federácie cez Ukrajinu. Tradičné východno-západné prepojenie pre prepravu plynu aj ropy, ktoré mnohé desaťročia spoľahlivo fungovalo, dostalo veľkú ranu v januári tohto roku. Prerušenie dodávok plynu z Ruskej federácie cez Ukrajinu a následná plynová kríza poukázala na nevyhnutnosť hľadať riešenia a navrhnúť opatrenia na zvyšovanie energetickej bezpečnosti a bezpečnosti dodávok ako plynu, tak aj ropy, aby Slovenská republika bola menej zraniteľná a lepšie pripravená na podobné výpadky, a aby sa podobné situácie, aké boli v januári tohto roku, neopakovali aj v ostatných oblastiach zásobovania primárnymi energetickými surovinami. Uvedené ciele a priority zvyšovania energetickej bezpečnosti sú podrobne zadefinované aj v Stratégii energetickej bezpečnosti Slovenskej republiky s výhľadom do roku 2030, ktorú vláda schválila v októbri minulého roku a na tvorbe tejto stratégie sa podieľalo vyše 100 odborníkov v rámci energetického sektora, ktorí navrhli priority aj v rámci zásobovania ropy. Jedným z cieľom stratégie je zabezpečiť zásobovanie Slovenska ropou z bezpečných a ekonomicky najvýhodnejších zdrojov. Za týmto účelom je potrebné podporovať rozvoj vzájomných prepojení ropovodných sietí medzi krajinami Európskej únie s cieľom zvýšenia stability ekonomiky krajín Európskej únie. Uvedené nie je len prioritou Stratégie energetickej bezpečnosti Slovenskej republiky, ale aj jednou z priorít európskej energetickej politiky a návrhu Akčného plánu energetickej bezpečnosti, ktorý predstavila Európska komisia v jeseni minulého roku. Základným diverzifikačným projektom Slovenska v zásobovaní ropou je ropovod Adria, ktorým je možné dopraviť ropu z terminálu Omišajl v Chorvátskej republike cez Maďarsko. Zvyšovanie bezpečnosti dodávok ropy nás však núti hľadať a pripraviť aj ďalšie alternatívne cesty pre dopravu ropy na Slovensko. Jednou z takýchto možností je aj realizácia projektu výstavby ropovodného prepojenia systému Družba do rafinérie Schwechat a tým aj s ropovodným systémom Adria-Wien-Pipeline, skratka AWP je viac známa, ktorý je prepojený s ropovodom TAL a ktorý dopravuje ropu z prístavu Terst do západnej Európy. Ja si, samozrejme, veľmi dobre uvedomujem, že nie je jednoduché zvýšiť dodávky ropy ropovodom zo Schwechatu krátkodobo, pretože sú závislé od voľnej kapacity ropovodov TAL a AWP, čo je uvedené v stratégii. Takéto projekty sa však nebudujú na krátke ciele, ale pre dlhodobé strategické ciele. Priznám sa, že som prekvapený, ak sa spochybňuje naše napojenie na západoeurópsku energetickú, resp. ropovodnú sieť. Keď nie na európsku sieť, tak na akú sieť sa máme zapojiť za účelom zvyšovania našej energetickej bezpečnosti? Chcem vás ubezpečiť, že poznám situáciu ohľadom podmienok rezervovania prepravných kapacít v tejto ropovodnej sieti a sú to  viac-menej štandardné podmienky v ropnom sektore a tieto nie sú špecifické len pre ropovod zo Schwechatu. Hovorím o potrebe prepojenia ropovodov z hľadiska energetickej bezpečnosti, nie o trase ropovodu. Existuje viac alternatív, s ktorými odborníci pracujú. Určenie definitívnej trasy ropovodu zo Slovenska do rakúskeho Schwechatu je záležitosťou predovšetkým investorov. K projektu sa musia vyjadriť aj ďalšie zainteresované orgány a konkrétna trasa bude známa až na základe vypracovaného projektu. Pri tejto príležitosti by som rád chcel informovať, že 16. októbra 2009 som podpísal so spolkovým ministrom hospodárstva, rodiny a mládeže Rakúskej republiky Reinholdom Mitterlehnerom Memorandum o porozumení a spolupráci v energetickom sektore. Predmetom tohto memoranda je podpora opatrení na dosiahnutie cieľov v záujme zvyšovania energetickej bezpečnosti oboch krajín. Ide o podporu projektov ropovodných a plynárenských prepojení. Podpisom memoranda obe krajiny vyjadrili podporu pri vykonávaní technických opatrení medzi prevádzkovateľmi sietí pre možnosť prepravy núdzových dodávok ropy a plynu, vrátane schopnosti okamžitého spustenia reverzného toku v určitých krízových situáciách a zároveň vzájomnú podporu v prípadoch krízových situácií v záujme zabezpečenia kapacity v rámci svojich domácich sietí a zásobníkov pre dodávky ropy a plynu, vrátane možnosti ich využitia pre bezpečnosť dodávok oboch krajín. Upozorňujem, že v memorande nie je stanovená trasa ropovodu. Vážená pani poslankyňa, toto sú konkrétne kroky na zvýšenie bezpečnosti dodávok ropy a plynu. Okrem nich však ministerstvo hospodárstva realizuje ďalšie opatrenia v súčinnosti aj s našimi susedmi Českou republikou, Maďarskom, Poľskom a vo vzťahu k využitiu ropovodu Adria aj s Chorvátskom. Preto som presvedčený, že aj diverzifikačná trasa pre dodávky ropy medzi Slovenskou republikou a Rakúskom nie je pre Slovensko z dlhodobého hľadiska nepotrebná. Skončil som.